Súradnice: 41°55′47″S 25°54′07″V﻿ / ﻿41,929722°S 25,901944°V﻿ / 41.929722; 25.901944

**Charmanli** (bulh. Харманли) je mesto ktoré sa nachádza v južnom Bulharsku v chaskovskej oblasti. Je centrom rovnomenného okresu s 24 dedinami.

Historické názvy mesta
----------------------

Zmienky o meste sa zachovali v zápiskoch pútnikov zo 16. storočia pod rôznymi názvami. Sú nimi napríklad **Chaurmanli** (bulh. Хаурманли) – v zápiskoch Benedikta Kuripešiča z roku 1530, **Charmate** (bulh. Хармате) – v zápiskoch z roku 1533, **Chormanli** (bulh. Хорманли), alebo **Armanli** (bulh. Арманли). V osmanských registroch vedených po 17. storočí bolo mesto zapisované ako **Charman** (bulh. Харман), **Charmanlă** (bulh. Харманлъ), alebo **Charmanlu** (bulh. Харманлу).

Charmanlijska reka na území mesta

Geografia
---------

Charmanli leží na Charmanlijskej reke, západne od jej sútoku s Maricou. Nachádza sa v nadmorskej výške približne 50 m n. m. a jeho rozloha je 51,477 km².

Leží 33 kilometrov východne od oblastného centra, mesta Chaskovo. Priama vzdušná vzdialenosť od hlavného mesta Sofia je 228,115 km.

### Podnebie

Klíma je prechodná, stredozemnomorská.

### Pôdy

Na území mesta prevládajú čiernozeme, škoricové horské pôdy a nánosy.

Obyvateľstvo
------------

### Vývoj počtu obyvateľov

| Rok | Počet obyvateľov |
| --- | --- |
| 1946 | 9 225 |
| 2011 | 18 589 |
| 2013 | 18 147 |
| 2022 | 19 684 |

Dejiny
------

Dnešné mesto Charmanli vzniklo v 16. storočí ako osada pri veľkom karavanseraile a kamennom moste cez koryto rieky Ulu dere na obchodnej ceste v doline Marice, ktoré na mieste stáli už predtým. Charmanli vzniklo ako turecká osada, ale už v roku 1553 tu podľa pútnických zápiskov žili aj Bulhari. Významnejšie sa mesto začalo rozvíjať po roku 1580, keď sa majiteľom charmanlijských pozemkov stáva osmanský vezír Siaviuš paša.

Počas obdobia bulharského národného obrodenia bolo Charmanli remeselným centrom. Išlo predovšetkým o výrobu plátna, papučí, výrobkov z medi, kolies a mydla. Okolie mesta bolo poľnohospodársky využívané, pričom sa pestovali predovšetkým žito, zelenina, sezam, slnečnice a tabak. V roku 1833 bola v meste založená prvá škola. V roku 1835 bol v Charmanli postavený pravoslávny chrám. V roku 1870 bolo v meste založené prvé komunitné centrum *Bratoľubie* a v roku 1874 bola otvorená prvá dievčenská škola. Charmanli bolo oslobodené 18. januára 1878 po krátkych, ale ťažkých bojoch s miestnou tureckou vojenskou posádkou. Po oslobodení Bulharska zostalо Charmanli na základe Berlínského dohovoru na území Východnej Rumélie. V tejto dobe sa stalo centrom malého okruhu s rozvinutým hodvábnictvom a priemyslom na spracovanie tabaku.

6. septembra 1885 sa Charmanli stalo v dôsledku zjednotenia Bulharska súčasťou Bulharského kniežatstva.

Hospodárstvo
------------

Centrálne mestské námestie
Významné sú predovšetkým strojárenský priemysel (predovšetkým výroba elektromotorov), spracovanie tabaku, výroba hodvábnej a bavlnenej priadze, výroba tehál, textilný priemysel, nábytkárstvo а stolárstvo, hodvábnictvo, ako aj chemický priemysel (výroba pracích, čistiacich a sanitárnych prostriedkov).

Z potravinárskeho priemyslu je dôležitý mlyn a výroba oleja.

Významné je aj poľnohospodárstvo, pričom dôležitými odvetviami sú pestovanie obilnín, ovocinárstvo, pestovanie viniča, zeleniny, tabaku a moruší.

Pri meste sa nachádza priehrada *Kiumiurluka* (bulh. Кюмюрлука), ktorého vody sa používajú na chov rýb a rybolov, ako aj na zavlažovanie.

Kultúrne pamiatky
-----------------

Pohľad na Chrám svätého Atanáza v meste Charmanli
Na území katastru mesta sa nachádza niekoľko desiatok objektov so štatútom kultúrnej pamiatky.

Medzi najvýznamnejšie pamätihodnosti mesta patria napríklad:

* Gărbavijat most – osmanský most nad starým korytom rieky Ulu dere z roku 1585
* Karavanserail – zájazdný hostinec pre karavány zo začiatku 16. storočia
* Chrám svätého Atanáza z roku 1835
* Chrám svätého Ivana Rilského
* fontána Izvora na Belonogata, ktorá sa nachádza niekoľko kilometrov od mesta a je kultúrnou pamiatkou národného významu

V meste sa nachádza aj viacero pamätníkov a pamätných dosiek.

Chránené územia
---------------

Na okraji mesta sa začína územie *chránenej lokality Defileto*. V blízkosti mesta sa okrem toho nachádzajú dva vodopády, ktoré majú pridelený štatút prírodnej pamiatky.

Kultúra
-------

V Charmanli sú dve komunitné centrá, ako aj historické múzeum.

Infraštruktúra
--------------

### Doprava

Železničná doprava je zabezpečená vlakovou stanicou na železničnej trati Sofia – Plovdiv – Svilengrad.

### Školstvo

V Charmanli sa nachádza stredná odborná škola zameraná na elektrotechnický a textilný priemysel.

Galéria
-------

* centrálne mestské námestiecentrálne mestské námestie
* budova radnicebudova radnice
* pohľad k mestu z mestského parkupohľad k mestu z mestského parku
* pohľad na Chrám svätého Ivana Rilskéhopohľad na Chrám svätého Ivana Rilského
* pohľad na charmanlijský karavanserailpohľad na charmanlijský karavanserail
* Gărbavijat most na historickej fotografiiGărbavijat most na historickej fotografii

Referencie
----------

1. ↑
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31  KOLEKTÍV AUTOROV. Goľama enciklopedija BĂLGARIJA – tom 12 – uni-ja. Sofia : Bălgarska akademija na naukite – Naučnoinformacionen centăr „Bălgarska enciklopedija". 2012. 4946 s. ISBN 9789548104340. S. 4619 – 4620. (po bulharsky)
3. 1 2 3 4 5 6 7 8 9 10 11 12 13 14 15 16 17 18 19 20 21 22 23 24  KIRADŽIEV, Svetlin. Enciklopedičen geografski rečnik na Bălgarija. Sofia: Iztok-Zapad. 2013. 628 s. ISBN 6191521421. S. 571. (po bulharsky)
4. 1 2 3 4   *Град Харманли* [online]. bg.guide-bulgaria.com, [cit. 2023-11-01]. Dostupné online.
5. ↑   grao.bg, [cit. 2023-11-01]. Dostupné online.
6. 1 2 3 4 5 6   *История на град Харманли | Община Харманли* [online]. harmanli.bg, [cit. 2023-11-01]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Charmanli (mesto)**